**ΕΞΑΙΡΕΤΙΚΑ ΕΠΕΙΓΟΝ**

Πληροφορίες: Χριστίνα Σαμαρά

**Αθήνα: 14.03.2017**

**Αρ. Πρωτ.: 477**

**Προς: τον Υπουργό Οικονομικών, κ. Ευκλείδη Τσακαλώτο**

**Ανοιχτή επιστολή Ε.Σ.Α.μεΑ.: Έντονη διαμαρτυρία για την φορολογικοποίηση των επιδομάτων αναπηρίας**

**Κοιν**: «Πίνακας Αποδεκτών»

***Κύριε Υπουργέ,***

**Η Εθνική Συνομοσπονδία Ατόμων με Αναπηρία (Ε.Σ.Α.μεΑ.)** που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας, **με το παρόν εκφράζει για ακόμη μία φορά τη διαμαρτυρία της σχετικά με την προσμέτρηση των επιδομάτων που δίνονται στα άτομα με αναπηρία στο συνολικό ετήσιο εισόδημά τους, γεγονός που οδηγεί στην επιβάρυνση πολλών ατόμων με εισφορά αλληλεγγύης, με απώλεια έκπτωσης από τον ΕΝΦΙΑ, απώλεια φοροαπαλλαγών και άλλων κοινωνικών παροχών που δικαιούνται.**

Σύμφωνα με την **ΠΟΛ 1034/2017** που αφορά στον τύπο και το περιεχόμενο της δήλωσης φορολογίας εισοδήματος φυσικών προσώπων φορολογικού έτους 2016, στο άρθρο 4 αναφέρει: «*στους κωδικούς 659-660 και 619-620 συμπληρώνεται το εξωιδρυματικό επίδομα και κάθε συναφές ποσό που καταβάλλεται σε άτομα με αναπηρία και το οποίο συγκεντρώνει τα εννοιολογικά χαρακτηριστικά του εισοδήματος όπως περιοδικότητα, μόνιμη πηγή προέλευσης».*

Όμως, τα προνοιακά επιδόματα που καταβάλλονται σε άτομα με αναπηρία δεν φέρουν τα εννοιολογικά χαρακτηριστικά του εισοδήματος, γι' αυτό και δεν πρέπει να συγχέονται με αυτά που αναφέρονται ως *"συναφή ποσά"* διότι δεν είναι συναφή με μισθούς-συντάξεις ούτε και με το εξωιδρυματικό επίδομα.

Είναι σημαντικό να τονίσουμε για ακόμη μία φορά ότι τα επιδόματα δίνονται στα άτομα με αναπηρία για την αντιμετώπιση του πρόσθετου κόστους και των πάγιων αναγκών που προκύπτουν από την αναπηρία τους, εάν λάβουμε υπόψη και την ανυπαρξία κρατικών υποδομών και δεν πρέπει σε καμία περίπτωση να προσμετρούνται στον υπολογισμό των εισοδηματικών κριτηρίων.

Αν τα επιδόματα που καταβάλλονται σε άτομα με αναπηρία δηλωθούν στους κωδικούς 659-660 ή 619-620 σύμφωνα με την προαναφερόμενη ΠΟΛ, τότε θα συνυπολογιστούν στο συνολικό φορολογητέο εισόδημα, με αποτέλεσμα πολλά άτομα με ποσοστό αναπηρίας από 80% και άνω, να επιβαρυνθούν με την ειδική εισφορά αλληλεγγύης και να μην μπορέσουν να κάνουν χρήση της έκπτωσης από τον ΕΝΦΙΑ, από φοροαπαλλαγές ή άλλες παροχές που δικαιούνται.

**Ως εκ τούτου ζητάμε τα επιδόματα που καταβάλλονται από την Πρόνοια στα άτομα με αναπηρία να δηλώνονται στους κωδικούς 781-782, ώστε στον υπολογισμό των εισοδηματικών κριτηρίων που αφορά στα άτομα με αναπηρία ή χρόνια πάθηση και των οικογενειών που έχουν μέλη τους άτομα με αναπηρία για τη φοροαπαλλαγή ή την απαλλαγή από τον ΕΝΦΙΑ να υπολογίζεται μόνο το φορολογητέο εισόδημα και να μην προσμετρούνται τα πάσης φύσεως επιδόματα αναπηρίας (προνοιακά επιδόματα, εξωιδρυματικό επίδομα, επίδομα κίνησης, διατροφικό επίδομα νεφροπαθών και μεταμοσχευμένων συμπαγών οργάνων κ.λπ.)**

***Κύριε Υπουργέ,***

Ζητάμε την άμεση παρέμβασή σας για την εξέταση του ανωτέρω ζητήματος από τις αρμόδιες υπηρεσίες του Υπουργείου και την επίλυσή του, ώστε να μη θιγούν κεκτημένα δικαιώματα ατόμων με αναπηρία.

**Με εκτίμηση**

**Ο ΠΡΟΕΔΡΟΣ**

**Ι. ΒΑΡΔΑΚΑΣΤΑΝΗΣ**

**Ο ΓΕΝ. ΓΡΑΜΜΑΤΕΑΣ**

**Ι. ΛΥΜΒΑΙΟΣ**

**Πίνακας Αποδεκτών:**

- Γραφείο Πρωθυπουργού της χώρας, κ. Αλ. Τσίπρα

- Γραφείο Υπουργού Επικρατείας, κ. Αλ. Φλαμπουράρη

- Γραφείο Υπουργού Επικρατείας, κ. Χρ. Βερναδάκη

- κ. Δ. Λιάκο, Υφυπουργό στον Πρωθυπουργό

- κ. Γ. Χουλιαράκη, Αναπληρωτή Υπουργό Οικονομικών

- κα Κ. Παπανάτσιου, Υφυπουργό Οικονομικών

- κ. Γ. Πιτσιλή, Γενικό Γραμματέα Δημοσίων Εσόδων

- Φορείς Μέλη Ε.Σ.Α.μεΑ.